**יתמות מתוכננת posthumous paternity**

**הישגי הרפואה מאפשרים היום לקחת זרע ממת ולאפשר הולדת ילד שידוע שיהיה יתום. יתמות מתוכננת, (הורות לאחר המוות, 'הורות מן הקבר') מעלה שאלות בתחומי הפסיכולוגיה: האבהות בפרט (האם זו צוואתו של המת) וההורות בכלל. וכן לנושא יחסי משפחה רב דורית, מוסר, משפט, כמו גם שאלות כלכליות.**

**שאלות לגבי המת: האם לקיחת זרע ממת לא פוגעת בכבודו? בהיעדר צוואה- איך יודעים אם זה היה רצונו? אם הילד נולד לאם חד- הורית שקיבלה את הזרע מהורי המת, הם אילו שבחרו את האישה שתהייה אם לנכדם, ולא ההורה המת שלא הכיר אותה. יתכן שהמניע להולדת הילד היה רצון האם לקבל את ירושת המת.**

**חסרונות הולדת ילד יתום באופן מתוכנן רבים: לחץ לא מידתי שהופעל על האלמנה כדי שתלד את הילד, היעדר דמות אב לאורך כל שנות ההתפתחות, מעורבות- יתר של סבים שכולים עד כדי קונפליקטים בינם לבין האם והתניית עזרה בגידול הילד בקבלת סמכותם. אם ההורה מת צעיר ממחלה שעלול היה להוריש לילדו- הוא גדל עם המטען הגנטי הבעייתי.**

**אם הסבים הם ההורים בפועל, הילד גדל כנר לזכר ההורה שמזרעו נולד, מצפים ממנו להוכיח את עצמו בתחומים החשובים לסבים, משווים אותו לאב המת והוא גדל אצל הורים מבוגרים ואבלים.**

**אולם יש גם יתרונות לילד שנולד מזרע של מת:**

**הילד שנולד הוא ילד רצוי, מתוכנן, גם אם האם היא חד- הורית היא מקבלת תמיכה רבה מצד הורי הגבר שמזרעו הוא נולד. בניגוד לילד שנולד מקניית זרע בבנק- יש לו זהות מוכרת של אב, ולעיתים הוא זוכה בהערכה חברתית אם אביו נפל במלחמה, או שהיה בעל הישגים בולטים.**

**בשונה מילד מאומץ ב"אימוץ סגור" שרק בגיל שמונה עשרה יוכל לבקש לפגוש את האם (בדרך כלל לא את האב), ולא בהכרח היא תסכים להיחשף ולהיפגש, ובניגוד לילד שנולד מזרע של תורם אנונימי- ילד יתום מתוכנן, יודע את זהות ההורה. אך בעוד שלילד מאומץ יש בדרך כלל שני הורים, ילד כזה הוא יתום מהורה אחד.**

**האם החברה צריכה לעודד הולדת ילדים יתומים לאימהות יחידניות ולסבים שכולים? האם הולדת ילד לבנם המת היא דרך נכונה להתמודד עם אבל?**

**הישגי הרפואה בנושא הפרייה ממת מפגרים אחרי תשובות האתיקה והמשפט בנושא.**